**Το εργαστήρι του Διαδικτύου**

**Η ανάγκη**

Το Διαδίκτυο βρίσκεται πλέον παντού. Στο σχολείο, στο έγκλημα, στη διασκέδαση, στον εκφοβισμό, στην ενημέρωση, στην εργασία, στην απάτη, στην κυβέρνηση και στο θάνατο. Βρίσκεται στο κινητό. Στα χέρια μας. Στα χέρια των παιδιών και των φίλων, των δασκάλων και των συνεργατών. Είναι παντού, είναι πολύπλοκο και αντιφατικό. Είναι ουσιαστικό μέρος της ζωής με νέες δυνατότητες και περιορισμούς.

Η μονήρης αστυνομική και ψυχιατρική προσέγγιση που ακολουθείται μέχρι σήμερα είναι επιβλαβής διότι αποπροσανατολίζει την εκπαιδευτική κοινότητα, και την κοινωνία γενικότερα, από το κύριο ζητούμενο: την αξιοποίηση του Διαδικτύου για την ευημερία και την ανάπτυξη.

Η ανάδειξη της ακραίας περιπτωσιολογίας για λόγους εντυπωσιασμού (πχ. “εθισμός” και αποτροπή αυτοκτονιών) μοιάζει σαν να προσπαθείς να διδάξεις τον ηλεκτρισμό στην Φυσική με βάση την ηλεκτροπληξία. Ήταν αφελές και έχει καταστεί επικίνδυνο. Η δαιμονοποίηση και οι δεκάλογοι δεν αρμόζουν στο συμμετοχικό ψηφιακό σχολείο. Η ακραία προσέγγιση δεν πρέπει να θέτει την καθημερινή ατζέντα αλλά να προσδιορίζεται από αυτή.

Σήμερα, αναλαμβάνονται πρωτοβουλίες σε Ευρωπαϊκό και διεθνές επίπεδο για την ενεργητική και δημιουργική αξιοποίηση του Διαδικτύου από τους νέους (πχ [Creating a Better Internet for Kids](https://ec.europa.eu/digital-agenda/en/creating-better-internet-kids) και [Web We Want](https://webwewant.org/)) οι οποίες βασίζονται στα σημαντικά ζητήματα που ανακύπτουν, όπως η διαχείριση της πληροφορίας, της ταυτότητας, της προσωπικότητας και του χρόνου και η διαφύλαξη της ελευθερίας και της ισότιμης πρόσβασης.

Το νέο σχολείο θα πρέπει να βασισθεί στην παιδαγωγική ικανότητα και στην ηγεσία των δασκάλων του για να διαμορφώσει μια κουλτούρα ενεργητικής συμμετοχής και συν-διαμόρφωσης του διαδικτυακού γίγνεσθαι. Ο στόχος θα επιτευχθεί μέσα από θετικές συνεργατικές παρεμβάσεις με βάση την διεθνή εμπειρία και τις τοπικές προτεραιότητες έτσι ώστε να απελευθερωθεί το δυναμικό σε όλο το κοινωνικό φάσμα.

**Ας αρχίσουμε: τα πρώτα εργαστήρια**

Η προτεινόμενη δομή των πρώτων εργαστηρίων θα λειτουργήσει σε δύο άξονες. Στον πρώτο άξονα διεξάγονται εργαστήρια σε τρεις ομογενείς ομάδες: εκπαιδευτικοί, μαθητές και γονείς. Στον δεύτερο άξονα, όλοι μαζί διδάσκουν και διδάσκονται, δημιουργώντας μια συν-αντίληψη για τα γιατί και τα πως του Διαδικτύου.

**Εργαστήρι εκπαιδευτικών**

**Στόχοι**

* Κατανόηση του διαδικτυακού γίγνεσθαι.
* Πρώτες ιδέες για την αξιοποίηση στο μάθημα και στο σχολείο.
* Τι μπορώ να κάνω στα νέα hackerspaces του σχολείου μου.

**Ενδεικτικές ενότητες**

* Οι βασικές γνώσεις επιβίωσης για το Διαδίκτυο.
* Τι πρέπει να μάθουν οι μαθητές για το Διαδίκτυο;
* Αντιμετώπιση καθημερινών ζητημάτων με το Διαδίκτυο (εκφοβισμός , ανάρτηση υλικού κλπ.).
* Πόσο “φίλοι” είναι οι μαθητές μας στο Facebook;
* Αξιοποίηση του Διαδικτύου και των ανοιχτών τεχνολογιών στην εκπαιδευτική διαδικασία.
* Δημιουργώντας και συμμετέχοντας σε κοινότητες εκπαιδευτικών και μαθητών.
* Τι μπορούν να μάθουν οι εκπαιδευτικοί από τους μαθητές για το Διαδίκτυο.
* Οικοδομώντας την πολιτική του Σχολείου μας στο Διαδίκτυο.
* Μικροδιδασκαλίες για το Διαδίκτυο ως βασικό και επικουρικό διδακτικό αντικείμενο.
* Μια καθημερινή βόλτα στα νέα hackerspaces του σχολείου μου.

**Ενδεικτικά Projects**

* Εμπλουτίζοντας το μάθημα μου με την Βικιπαίδεια.
* Αριθμοί, πειράματα και επιστημονική παρατήρηση στην εποχή του Διαδικτύου
* Συνεργατικά υπερ-κείμενα.
* Ο Σύλλογος Διδασκόντων είναι online!

**Εργαστήρι μαθητών**

**Στόχοι** (ποικίλουν με βάση την ηλικία)

* Κατανόηση του διαδικτυακού γίγνεσθαι.
* Τι μπορώ να κάνω στα νέα hackerspaces του σχολείου μου.

**Ενδεικτικές ενότητες**

* Χρήση και Ρυθμίσεις ασφαλείας σε online παιχνίδια Facebook, Twitter και Google.
* Λάπτοπ και πλατεία: πως ταιριάζουν σήμερα;
* Μελετώντας και σπουδάζοντας με το Διαδίκτυο: ιδέες, προτάσεις και κοινότητες.
* Πως μπορώ να αλλάξω τον κόσμο με το Διαδίκτυο;
* Χτίζοντας το επαγγελματικό μου προφίλ στο Διαδίκτυο.
* Ποιες είναι οι δυνατότητες και οι κίνδυνοι του Διαδικτύου στην πράξη;
* Ποιες είναι οι νέες τάσεις. Υπάρχουν ευκαιρίες;
* Και τώρα hackerspace…η ώρα της δράσης

**Ενδεικτικά Projects**

* “Σηκώθηκαν τα φασολάκια να χτυπήσουν τον μανάβη”: εργαστήρι μικρομέγαλων.Οι μαθητές διδάσκουν Διαδίκτυο στους δασκάλους και στους γονείς τους.
* Πρώτη και Τρίτη ηλικία μαζί: οι γιαγιάδες και οι παππούδες διηγούνται και φέρνουν τα “κειμήλια” τους και οι μαθητές καταγράφουν, ψηφιοποιούν και φτιάχνουν διαδικτυακές ιστορίες…
* Ανοιχτά πρακτικά και δράσεις των αιρετών οργάνων (5μελή και 15μελή συμβούλια).

**Εργαστήρι γονέων**

**Στόχοι**

* Κατανόηση του διαδικτυακού γίγνεσθαι.
* Το παιδί μου και εγώ στην εποχή του Διαδικτύου.

**Ενδεικτικές ενότητες**

* Ποιοι είναι οι πραγματικοί κίνδυνοι και πώς μπορώ να προστατευτώ;
* Πότε κινδυνεύουν τα παιδιά μας ή και εμείς οι ίδιοι;
* Να κλείσω τη σύνδεση στο σπίτι; Να απαγορεύσω το Facebook στο παιδί μου;
* Να το βγάλουμε και από το σχολείο και το γραφείο μου; Ή να βάλω φίλτρο και λογισμικό παρακολούθησης;
* Κινδυνεύει το παιδί μου από εθισμό στο Διαδίκτυο; Απομόνωση, εκφοβισμό και εγκληματικές πράξεις; Είναι παράνομο να “κατεβάζει” τραγούδια; Κινδυνεύει με πρόστιμο;
* Μπορεί να συνδυαστεί η μελέτη των μαθημάτων του Σχολείου με το Διαδίκτυο; Πώς;
* Πως λειτουργούν οι πιο δημοφιλείς υπηρεσίες του Διαδικτύου: Facebook, Twitter, Google. Γενικό πλαίσιο και πρακτικές εφαρμογές.
* Μπορώ να βρω εργασία μέσα από το Διαδίκτυο;
* Υπάρχουν σπουδές μέσα από το Διαδίκτυο; Σπουδές για το Διαδίκτυο;
* Πως μπορώ να αξιοποιήσω και να προσαρμόσω το Διαδίκτυο στις ατομικές μου ανάγκες; Στην καθημερινότητα, στην εργασία και στον σχεδιασμό του μέλλοντος.

**Ενδεικτικά Projects**

* Ένα σύμφωνο χρήσης για το Διαδίκτυο στο σπίτι.
* Ο Σύλλογος Γονέων είναι και αυτός online!
* Μεταφέροντας τις γνώσεις μου στην σχολική κοινότητα.

**Κοινό Εργαστήρι**

**Στόχοι**

* Ενίσχυση της κουλτούρας συνεργασίας και ανοιχτότητας στο Σχολείο.
* Οικοδομώντας την πολιτική του Σχολείου μας στο Διαδίκτυο.

**Ενδεικτικές ενότητες**

Το σχολείο γίνεται ένα ανοιχτό εργαστήρι. Εκπαιδευτικοί, μαθητές και γονείς προσκαλούν την τοπική κοινότητα για να συν-δημιουργήσουν με τις ανοιχτές τεχνολογίες και το Διαδίκτυο.

Συζητούν και αποφασίζουν τι μπορούν και θέλουν να κάνουν με το Διαδίκτυο στο σχολείο.

Προετοιμάζουν τα επόμενα βήματα.

**Ενδεικτικά Projects**

* Ένα online σημείο (site Σχολείου), πολλοί συντάκτες και δυναμικό περιεχόμενο.
* Η πολιτική του Σχολείου μας στο Διαδίκτυο.
* Αγώνες επιχειρηματολογίας (πχ Greeklish, εθισμός κλπ.).
* ΑΝΑΤΡΕΠΤΙΚΟΝ. Το Διαδίκτυο. Τι δεν μπορούμε να κάνουμε online. Τι θέλει από τη ζωή μας το Διαδίκτυο; Εμείς από τη δικιά του;